**KLAIPĖDOS MIESTO SAVIVALDYBĖS TARYBA**

**peticijų komisijos POSĖDŽIO PROTOKOLAS**

2021-05-10 Nr. TAR1-108

Klaipėda

Posėdžio data: 2021-05-06 (nuotoliniu būdu).

Posėdžio pradžia: 9.00 val.

Posėdžio pirmininkas – Kazys Bagdonas.

Posėdžio sekretorė – Aldutė Meniakina.

Posėdyje dalyvauja komisijos nariai: Asta Ivanauskienė, Elida Mantulova, Arūnas Andziulis, Inga Patapaitė, Lina Skrupskelienė.

Peticijos teikėjas – Arvydas Ektis.

Savivaldybės administracijos atstovai: Marius Poimanskis, Renata Chockevičienė, Giedrė Budreikaitė, Irena Šakalienė.

UAB Klaipėdos regiono atliekų tvarkymo centro atstovės: Ramunė Šličienė, Gražina Eimantaitė.

DARBOTVARKĖ.

Peticijos „Dėl Klaipėdos miesto tvarkymo ir švaros taisyklių, patvirtintų 2017-07-27 Klaipėdos miesto savivaldybės tarybos sprendimu Nr.T2-185 „Dėl Klaipėdos miesto tvarkymo ir švaros taisyklių patvirtinimo“, 3.3, 8.3 p. p. pripažinimo netekusiu galios. Dėl Klaipėdos miesto savivaldybė tarybos 2011-11-24 sprendimu Nr.T2-370 „Dėl Klaipėdos miesto savivaldybės komunalinių atliekų tvarkymo taisyklių patvirtinimo“ patvirtintų Klaipėdos miesto savivaldybės komunalinių atliekų tvarkymo taisyklių 60-61 p. pripažinimo netekusiu galios“ nagrinėjimas.

Pranešėjas K. Bagdonas.

SVARSTYTA. Peticijos „Dėl Klaipėdos miesto tvarkymo ir švaros taisyklių, patvirtintų 2017-07-27 Klaipėdos miesto savivaldybės tarybos sprendimu Nr.T2-185 „Dėl Klaipėdos miesto tvarkymo ir švaros taisyklių patvirtinimo“, 3.3, 8.3 p. p. pripažinimo netekusiu galios. Dėl Klaipėdos miesto savivaldybė tarybos 2011-11-24 sprendimu Nr.T2-370 „Dėl Klaipėdos miesto savivaldybės komunalinių atliekų tvarkymo taisyklių patvirtinimo“ patvirtintų Klaipėdos miesto savivaldybės komunalinių atliekų tvarkymo taisyklių 60-61 p. pripažinimo netekusiu galios“ nagrinėjimas.

A. Ivanauskienė primena, kad pagal Peticijų įstatymo 2 str. 2 d. pareiškėjas turi būti fizinis asmuo, todėl buvo kreiptasi patikslinti atstovavimą dėl fizinių asmenų ir įvardinti kas bus pareiškėjų atstovas, tačiau buvo patikslinta, kad fizinis asmuo tik A. Ektis, nenurodant kitų kontaktų.

R. Chockevičienė pažymi, kad taisyklės neprieštarauja teisės aktams, pristato ir pakomentuoja peticijoje prašomus panaikinti punktus, kalba apie panaikinimo pasekmes ir kas laukia juos panaikinus. Pabrėžia, jog po pakeitimų 2019 m., kai buvo įvesta aiškumo ir priskirtos atliekų turėtojų aikštelės, mieste pagerėjo tvarka ir švara prie konteinerių aikštelių, todėl prašo atsižvelgti į savivaldybės administracijos poziciją ir negriauti esamos sistemos. Sutinka, kad komunalinių atliekų surinkimo paslauga galėtų būti dar labiau gerinama, tačiau pasako, kad tai išaugins būtinąsias komunalinių atliekų tvarkymo sąnaudas.

A. Ektis mano, kad atliekų tvarkymo sistema šiomis taisyklėmis buvo uždėta ant bendrijų, kurioms grasinama baudomis ir patikina, kad palaikančių šią peticiją bus daugiau. Pastebi, kad gyventojų sąmoningumas dėl atliekų tvarkymo nedidėja. Taip pat pastebi, jog miesto išplanavimas su priskirtais plotais pietinėje ir šiaurinėje miesto dalyje yra skirtingas. Pasisako ne už tvarkos naikinimą, bet už bendro sprendimo ieškojimą. Paaiškina, kad čia yra iniciatyva bei kvietimas diskutuoti kaip tobulinti esamą tvarką ir padaryti aiškesnę teisinę bazę ir kad vienoda tvarka būtų visame mieste, kuri blogėja dėl stambiagabaričių atliekų surinkimo. Sako, kad gyventojams būtų patogiau, kad stambiagabarites atliekas iš gyventojų suriktų ne pastačius konteinerį kuriame nors bendrijos kieme, o apvažiavimo būdu, surenkant.

L. Skrupskelienė mano, kad tikslinga būtų sudaryti komisiją ar darbo grupę iš visų suinteresuotų bei atsakingų atstovų ir ieškoti sprendimo būdų, kuri atsižvelgtų į gyventojų prašymus.

M. Poimanskis informuoja apie baudas dėl pažeidimų, rašomus reikalavimus, raginimą juos vykdyti ir taikomus įspėjimus.

A. Andziulis domisi kokia situacija yra kituose miestuose ir mano, jog Miesto tvarkymo skyrius turėtų išnagrinėti esamą situaciją ir pateikti galimus variantus kaip išspręsti problemą. Siūlo statyti mobilias kameras bei paviešinti pažeidėjus už padarytus nusižengimus, nerodant veido, o tik nurodant asmens inicialus.

L. Skrupskelienė kaip vieną iš sprendimo būdų mato, kad konteinerius galima būtų aptverti tvorele.

K. Bagdonaspapildo, kad tai galėtų būti ir rakinamos uždengtos pavėsinės.

R. Šličienė informuoja, kad yra vedama statistika kiek atliekų atveža namų valdos, o kiek atvežama į atidarytas aikšteles ir pažymi, jog į aikšteles atliekų atvežama žymiai daugiau. Sako, kad galima peržiūrėti klausimus dėl konteinerių išvežimo grafiko bei dėl atliekų surinkimo apvažiavimo būdu.

I. Šakalienė pažymi, kad nelegalių sąvartynų mieste nemažėja ir apleistų viešųjų erdvių daugėja, tačiau pastebi, jog įsigaliojus šiai tvarkai, situacija mieste dėl tvarkos žymiai pagerėjo. Pažymi, kad savivaldybė investuoja į daugiabučių kiemų tvarkymą ir sako, kad iki metų pabaigos išsiaiškins bei išnagrinės problemines vietas.

A. Ektis kelia klausimą dėl smulkių atliekų išvežimo (pvz. stiklo) bei siūlo, kad būtų galima užsisakyti konteinerį tada, kada jo reikia- pvz. pavasarį ir rudenį, kada žmonės labiausiai tvarkosi, o ne tada, kaip patogu atliekų surinkėjui.

E. Mantulova sako, kad tai aktualus klausimas, kurį reikia spęsti ir keisti esamą tvarką - kad gyventojai galėtų išnešti atliekas ne prie pastatyto konteinerio, bet bendrijoms paprašius surinkti tinkamas atliekas, todėl siūlo bendrijų prašymu suderinti laiku atvykti ir surinkti stambiagabarites atliekas. Taip pat siūlo sudaryti darbo grupę ir peržiūrėti tvarkas bei įvertinti peticijos keliamus reikalavimus peticijų komisijos apimtyje.

R. Chockevičienė sako, kad sutinka kalbėti ir diskutuoti su gyventojais dėl atliekų surinkimo kokybės gerinimo ir išplėtimo, tačiau mano, jog visos aikštelės turi turėti šeimininką.

K. Bagdonas siūlo peržiūrėti darbo laiką ir kiekį; peržiūrėti dėl papildomų konteinerių, kur matomas jų trūkumas; peržiūrėti kur reikalinga dažniau išvežti atliekas; probleminėse vietose įrengti kameras bei pasirengti atliekų priežiūros strategiją.

A. Ivanauskienė klausia peticijos pareiškėjo, ar yra galimybė pakeisti savo prašymą ir klausimą toliau svarstyti sudarytoje darbo grupėje.

A. Ektis sako, kad šios peticijos tikslas buvo iššaukti diskusiją ir, jei pavyks inicijuoti darbo grupę, bus galima diskutuoti ir siekti pokyčių.

Komisijos nariai siūlo savivaldybės administracijai sudaryti darbo grupę iš suinteresuotų bei atsakingų atstovų ir ieškoti sprendimo būdų dėl atliekų tvarkymo paslaugos gerinimo bei pateikia šiuos siūlymus įvertinti:

1. Bendrijų prašymu suderinti laiką atvykti surinkti stambiagabarites atliekas;

2. Aptverti tvorelėmis konteinerių aikšteles;

3. Viešinti nustatytus švaros taisyklių pažeidimus;

4. Ilginti stambiagabaričių aikštelių darbo laiką (visą parą ir/ar savaitgaliais) bei steigti naujas aikšteles, kur žmonės bet kuriuo metu galėtų atvežti stambiagabarites atliekas, o taip pat didinti (arba neriboti) priimamų stambiagabaričių atliekų kiekį;

5. Pastatyti papildomus konteinerius ten, kur jų reikia;

6. Padažninti atliekų surinkimo grafiką ten, kur aktualu;

7. Įrengti stebėjimo kameras probleminėse vietose;

8. Parengti Klaipėdos miesto atliekų tvarkymo strategiją.

A. Ektis pateikia šiuos siūlymus:

1. Stambiagabaričių atliekų surinkimą organizuoti važiuojant per visus kiemus.

2. Sudaryti galimybę bendrijoms užsakyti  konteinerius jiems patogiu laiku.

K. Bagdonas siūlo galutinį komisijos nutarimą paskelbti kitame 2021-05-13 peticijų komisijos posėdyje.

Balsavimu: už – 6 (Kazys Bagdonas, Asta Ivanauskienė, Elida Mantulova, Arūnas Andziulis, Inga Patapaitė, Lina Skrupskelienė), vienbalsiai.

NUTARTA. Paskelbti komisijos nutarimą kitame 2021-05-13 Peticijų komisijos posėdyje.

Posėdžio pabaiga: 10.40 val.

Posėdžio pirmininkas Kazys Bagdonas

Posėdžio sekretorė Aldutė Meniakina